Document ID: 32006D0618

SKLEP SVETA
z dne 24. julija 2006
o sklenitvi Protokola o preprečevanju, zatiranju in kaznovanju trgovine z ljudmi, predvsem ženskami in otroki, ki dopolnjuje Konvencijo Združenih narodov proti mednarodnemu organiziranemu kriminalu, v kolikor določbe Protokola sodijo na področje uporabe členov 179 in 181a Pogodbe o ustanovitvi Evropske skupnosti, v imenu Evropske skupnosti
(2006/618/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti členov 179 in 181a v povezavi s prvim pododstavkom člena 300(2) in prvim pododstavkom člena 300(3) Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
O elementih Protokola, ki so v pristojnosti Skupnosti, se je z odobritvijo Sveta v imenu Skupnosti pogajala Komisija.
(2)
Svet je zadolžil Komisijo, da se pogaja o pristopu Skupnosti k zadevnemu mednarodnemu sporazumu.
(3)
Pogajanja so bila uspešno končana in iz tega izhajajoči instrument je Skupnost v skladu s Sklepom Sveta 2001/87/ES z dne 8. decembra 2000 (2) podpisala 12. decembra 2000.
(4)
Nekatere države članice so že pogodbenice Protokola, v drugih državah članicah pa proces ratifikacije še poteka.
(5)
Sklenitev Konvencije, ki je v skladu s členom 37(2) Konvencije pogoj za pristop Skupnosti k Protokolu, je bila v imenu Skupnosti odobrena s Sklepom Sveta 2004/579/ES z dne 29. aprila 2004 (3).
(6)
Izpolnjeni so tudi drugi pogoji, ki Skupnosti omogočajo, da deponira listino o odobritvi iz člena 36(3) Konvencije in člena 16(3) Protokola.
(7)
V kolikor sodijo določbe Protokola na področje uporabe členov 179 in 181a Pogodbe, bi bilo treba sklenitev Protokola v imenu Skupnosti odobriti.
(8)
V kolikor sodijo določbe Protokola v področje uporabe naslova IV tretjega dela Pogodbe, bi bilo treba sklenitev Protokola v imenu Skupnosti odobriti z ločenim sklepom Sveta (4).
(9)
Skupnost bi morala pri deponiranju listine o odobritvi v skladu s členom 16(3) Protokola deponirati tudi izjavo o obsegu pristojnosti Skupnosti v zvezi z zadevami, ki jih ureja Protokol -
SKLENIL:
Člen 1
Protokol o preprečevanju, zatiranju in kaznovanju trgovine z ljudmi, predvsem ženskami in otroki, ki dopolnjuje Konvencijo Združenih narodov proti mednarodnemu organiziranemu kriminalu, in katerega besedilo je navedeno v Prilogi I, se odobri v imenu Evropske skupnosti.
Listina Skupnosti o uradni potrditvi vsebuje izjavo o pristojnosti v skladu s členom 16(3) Protokola, katere besedilo je navedeno v Prilogi II.
Člen 2
Ta sklep se uporablja, v kolikor sodijo določbe Protokola na področje uporabe členov 179 in 181a Pogodbe.
Člen 3
Predsednik Sveta je pooblaščen, da imenuje osebo, pooblaščeno za deponiranje listine o uradni potrditvi, ki je za Skupnost zavezujoča.
Ta sklep se objavi v Uradnem listu Evropske unije.
V Bruslju, 24. julija 2006

Labels: 0
11
5